โตโยต้า เผยยอดขายตลาดรถยนต์ในประเทศเดือน พ.ย.ลดลง 15.3%
โตโยต้า เผยยอดขายตลาดรถยนต์ในประเทศเดือน พ.ย.ลดลง 15.3%
22 ธ.ค. 2559

นายวุฒิกร สุริยะฉันทนานนท์ รองกรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด รายงานสถิติการขายรถยนต์ประจำเดือนพ.ย.59 ตลาดรถยนต์ในประเทศไทยมีปริมาณการขายทั้งสิ้น 64,771 คัน ลดลง 15.3% ประกอบด้วย รถยนต์นั่ง 23,306 คัน ลดลง 9.4% รถเพื่อการพาณิชย์ 41,465 คัน ลดลง 18.2% รวมทั้ง รถกระบะขนาด 1 ตัน ในเซกเมนท์นี้ จำนวน 34,345 คัน ลดลง 15.8% 
ทั้งนี้ ตลาดรถยนต์เดือน พ.ย.59 มีปริมาณการขายลดลงเมื่อเทียบกับช่วงเดียวกันของปีที่ผ่านมา เนื่องจากฐานยอดขายของปลายปีที่ผ่านมาสูงกว่าปกติจากการเปิดตัวผลิตภัณฑ์ใหม่ ประกอบกับการเร่งกำลังซื้อก่อนการปรับโครงสร้างภาษีสรรพสามิตรถยนต์ใหม่ในช่วงเวลานั้น
สำหรับตลาดรถยนต์สะสม 11 เดือน มีปริมาณการขาย 681,930 คัน ลดลง 2.3% เมื่อเทียบกับช่วงเดียวกันของปีที่ผ่านมา โดยแบ่งเป็นตลาดรถยนต์นั่งมีอัตราการเติบโตลดลง 5.3% ตลาดรถยนต์เพื่อการพาณิชย์มีอัตราการเติบโตลดลง 0.5% เนื่องมาจากภาวะเศรษฐกิจที่ยังคงฟื้นตัวช้า ทำให้ภาคธุรกิจและครัวเรือนระมัดระวังเรื่องการลงทุนและใช้จ่าย
นายวุฒิกร กล่าวถึงตลาดรถยนต์ในเดือน ธ.ค.59 ว่ามีแนวโน้มทรงตัว ถึงแม้ว่ารัฐบาลได้ดำเนินมาตรการกระตุ้นเศรษฐกิจอย่างต่อเนื่อง รวมทั้งการเร่งเบิกจ่ายเงินจากภาครัฐที่ส่งผลในเชิงบวกต่อภาพรวมของเศรษฐกิจในประเทศ ประกอบกับสถิติการขายที่ชี้ว่าเดือน ธ.ค.จะเป็นเดือนที่มียอดขายสูงสุดของปี ทั้งจากการจัดงานมอเตอร์เอ็กซ์โป ตลอดจนความต่อเนื่องของกิจกรรมส่งเสริมการขายจะส่งผลในเชิงบวกต่อตลาดรถยนต์ แต่ความกังวลต่อความผันผวนของเศรษฐกิจโลก ทำให้ภาคเอกชนยังชะลอการลงทุน ประกอบกับกำลังซื้อที่ยังไม่ขยายตัว ส่งผลให้แนวโน้มตลาดรถยนต์ในเดือน ธ.ค.ยังอยู่ในสภาวะทรงตัว